Universis presentes litteras inspecturis, Johannes Cornuti, archidiaconus Senon., in Domino salutem. Notum facimus universis quod cum contentio verteretur inter religiosas mulieres abbatissam et conventum de Pomerio, ex una parte, et communitatem ville de Vertilliaco, ex altera, super pasturagio quod se habere dicebant dicte religiose pro animalibus suis in usuariis et pasturis dicte ville de Vertilliaco, dicta communitate asserente dictas religiosas nullum jus in predictis pasturis habere: tandem Galterus, presbiter, procurator monasterii de Pomerio, ut dicebat, et Petrus, dictus Viarde ac Felisius dictus Rex, procuratores, ut dicebant, communitatis ville predicte, coram nobis personnaliter constituti nomine procuratorio, voluerunt et consenserunt, videlicet, dictus presbiter pro dicto monasterio, et dicti Petrus et Felisius, pro dicta communitate, quod nobiles viri Petrus de Serginis et Guido de Florigniaco, milites, super dicta contentione inquirant diligenter veritatem, qua inquisita voluerunt et consenserunt dicti procuratores. nomine procuratorio, quod ipsi milites dictas partes si possint ad concordiam super predictis reducant et pacem faciant inter partes. Si autem dictas partes ad concordiam super predictis reducere nequiverint, ipsi procuratores nomine procuratorio voluerunt et consenserunt quod inquesta seu inquisitio per ipsos milites facta super dicta contentione tradatur baillivo Pruviniensi. Et quod dictus baillivus per inquestam seu inquisitionem factam per dictos milites jus reddat partibus antedictis super discordia supradicta, et quod dictum jus faciat inviolabiliter observari. In cujus rei testimonium sigillum nostrum presentibus litteris duximus apponendum. Actum, anno Domini Mº CCº octogesimo-secundo, die jovis ante festum Omnium-Sanctorum.